Reserwebank kap terug ná OB sê bank wil nie saamwerk | Netwerk24
Deur Azarrah Karrim, News24 13 Desember 2019 12:40
Die Suid-Afrikaanse Reserwebank ontken bewerings deur adv. Busisiwe Mkhwebane, openbare beskermer (OB), dat hy nie sy samewerking in een van haar ondersoeke wil gee nie.
Mkhwebane het Donderdag op 'n mediakonferensie in Pretoria gesê haar kantoor ervaar uitdagings met die ondersoek na die rol van die Reserwebank in die onlangse VBS Mutual Bank-skandaal.
Sy beweer die Reserwebank hou vol sy het nie die jurisdiksie om sy rol te ondersoek nie.
Die openbare beskermer (OB), adv. Busisiwe Mkhwebane, praat Donderdag op 'n mediakonferensie by die OB se hoofkantoor in Hillcrest, Pretoria. Foto: Christiaan du Plessis
"Dit lyk asof hulle (die bank) nie die konstitusionele hof se uitspraak reg interpreteer nie," het Mkhwebane gesê.
Sy het verwys na die uitspraak van die konstitusionele hof in Maart oor haar verslag oor 'n reddingsboei van die Reserwebank aan Absa se voorganger, Bankorp, in die apartheidsjare.
Die hof het bevind Mkhwebane het die perke van haar mag oorskry en het ter kwader trou opgetree.
Die Reserwebank het egter intussen aan eNCA gesê hy het al in September terugvoering aan Mkhwebane gegee en wag nou vir haar reaksie.
Die ondersoek na die Reserwebank se rol kom glo nadat sy 'n klag "deur 'n lid van die publiek" ontvang het oor die rol wat die Reserwebank as reguleerder in die VBS-kwessie moes speel.
Sy het ook 'n klag van die DA ontvang oor die rol wat munisipale amptenare gespeel het. Munisipaliteite het honderde miljoene rande in VBS belê wat in Maart vanjaar gelikwideer is.